stanford-oval/wikipedia huggingface dataset:
พระพุทธนิรโรคันตรายชัยวัตน์จตุรทิศ
สถานที่ประดิษฐาน

ปัจจุบันพระพุทธนิรโรคันตรายชัยวัฒน์จตุรทิศทั้ง 4 องค์ ได้ถูกอัญเชิญไปประดิษฐาน ณ จังหวัดต่าง ๆ ตามทิศทั้งสี่ของประเทศไทย ดังนี้
ทิศเหนือ - ศาลหลักเมืองลำปาง จังหวัดลำปาง (บนซ้าย)
ทิศใต้ - จังหวัดพัทลุง (บนขวา)
ทิศตะวันออก - วัดศาลาแดง จังหวัดสระบุรี (ล่างซ้าย)
ทิศตะวันตก - เขาแก่นจันทน์ จังหวัดราชบุรี (ล่างขวา) ประดิษฐานอยู่ภายในศาลาจตุรมุขก่ออิฐถือปูนโครงสร้างสร้างคาเป็นเครื่องไม้มุงทับด้วยกระเบื้องอย่างไทยโบราณ บานประตูและหน้าต่างรวมทั้งหน้าบันลงรักปิดทองทุกด้าน โดยศาลาจตุรมุขตั้งอยู่บนยอดเขาแก่นจันทน์ที่มีความสูงประมาณ 141 เมตร อยู่ห่างจากตัวเมืองราชบุรีไปทางด้านทิศตะวันตกเฉียงใต้ประมาณ 2 กิโลเมตร นับเป็นปูชนียวัตถุและปูชนียสถานอันล้ำค่าของจังหวัดราชบุรี
ประวัติการจัดสร้าง

พระพุทธนิรโรคันตรายชัยวัตน์จตุรทิศ จัดสร้างขึ้นตามคติความเชื่อเรื่องพุทธไชยปราการเมื่อ พ.ศ. 2511 โดยกรมการรักษาดินแดน  กองทัพบก  กระทรวงกลาโหม โดย พลโท ยุทธ สมบูรณ์  เจ้ากรมการรักษาดินแดนในขณะนั้น   โดยมีวัตถุประสงค์เพื่อเป็นเครื่องยึดเหนื่ยวจิตใจและปกป้องคุ้มภัยให้กับประชาชนทุกทิศตามความเชื่อแต่โบราณ โดยได้นำต้นแบบมาจาก "พระพุทธนิรโรคันตราย"  พระพุทธรูปประจำรัชกาลในพระบาทสมเด็จพระมงกุฎเกล้าเจ้าอยู่หัว รัชกาลที่ 6 ซึ่งเป็นพระผู้มีพระราชทานก่อตั้งกรมการรักษาดินแดน  อีกทั้งเมื่อพิจารณาความหมายของพระนามของพระพุทธรูป อันหมายถึง "การปราศจากซึ่งภยันตรายทั้งปวง"  นับว่าเหมาะสมอย่างยิ่งที่จะสถาปนาให้เป็นพระสี่มุมเมืองของไทย แล้วนำความขึ้นกราบบังคมทูลอัญเชิญพระบาทสมเด็จพระมหาภูมิพลอดุลยเดชมหาราช บรมนาถบพิตร เสด็จเป็นองค์ประธานในพิธีเททองหล่อพระ
ในการนี้พระบาทสมเด็จพระมหาภูมิพลอดุลยเดชมหาราช บรมนาถบพิตร พร้อมด้วยสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สมเด็จพระบรมโอรสาธิราชฯ สยามมกุฎราชกุมาร (พระอิสริยยศในขณะนั้น) สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี และสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี ได้เสด็จพระราชดำเนินประกอบพิธีเททอง ณ กรมการรักษาดินแดน กรุงเทพมหานคร  เมื่อวันที่ 2 สิงหาคม พ.ศ. 2511  และได้โปรดเกล้าฯ ผู้ว่าราชการจังหวัดทั้ง 4 จังหวัดเข้ารับพระราชทานพระพุทธนิรโรคันตรายชัยวัฒน์จตุรทิศ ณ พระตำหนักจิตลดารโหฐานพระราชวังดุสิต  เพื่อนำไปประดิษฐานเป็นพระพุทธรูปประจำทิศทั้งสี่  เมื่อวันที่  27 ธันวาคม พ.ศ. 2511
พระพุทธลักษณะ

พระพุทธนิรโรคันตรายชัยวัฒน์จตุรทิศ  มีลักษณะเป็นพระพุทธรูปปางสมาธิราบตามแบบศิลปะสุโขทัย  โดยมีพระพักตร์แจ่มใส  พระเนตรเปิด  พระหัตถ์ขวาทับพระหัตถ์ซ้าย  พระบาทขวาทับพระบาทซ้าย  หล่อด้วยสำริด  ขนาดหน้าตักกว้าง 49 นิ้ว  ประดิษฐานอยู่ภายในมณฑปจัตุรมุข  ก่ออิฐถือปูน โครงสร้างสร้างคาเป็นเครื่องไม้มุงทับด้วยกระเบื้องอย่างไทยโบราณ  บานประตู หน้าต่าง  และหน้าลงรักปิดทองทั้งสี่ด้าน
เทศกาลหิมะซัปโปโระ

งานในสวนสาธารณะโอโดริ
เทศกาลหิมะซัปโปโระ (ญี่ปุ่น: さっぽろ雪まつり; โรมาจิ: Sapporo Yuki-matsuri ซัปโปโรยูกิมัตสึริ') เป็นเทศกาลหิมะที่มีชื่อเสียงของนครซัปโปโระ ซึ่งจัดขึ้นประมาณต้นเดือนกุมภาพันธ์ของทุกๆ ปี บนพื้นที่จัดงาน 3 ส่วนคือ สวนสาธารณะโอโดริ ย่านการค้าซูซูกิโนะ และซัปโปโระคอมมูนิตีโดม (สึโดมุ) ในงานมีการนำเสนอประติมากรรมที่สร้างจากหิมะและน้ำแข็งเป็นจำนวนนับร้อยชิ้น เทศกาลหิมะซัปโปโระเป็นเทศกาลหิมะที่ใหญ่ที่สุดในญี่ปุ่น และมีผู้เข้าชมงานจากทั่วโลกกว่า 2 ล้านคนทุกปี
มีคนไทยจากการท่องเที่ยวแห่งประเทศไทย เข้าร่วมประกวดการปั้นหิมะเกือบทุกปีและพวกเขาได้รับรางวัลชนะเลิศ (Grand Champion) หลายครั้งด้วยเช่นกัน
ประวัติ

เทศกาลหิมะของนครซัปโปโรเริ่มขึ้นเมื่อราว ปี ค.ศ. 1950 โดยความร่วมมือของสมาคมส่งเสริมการท่องเที่ยวซัปโปโรและเขตซัปโปโร ในเทศกาลหิมะครั้งแรกนี้ เพราะไม่มีใครเคยสร้างรูปปั้นหิมะมาก่อน คณะกรรมการจัดงานจึงต้องขอร้องให้นักเรียนชั้นมัธยมปลายในเมืองซัปโปโรร่วมกันก่อรูปปั้นหิมะขึ้น จนได้รูปปั้นจำนวน 6 ชิ้นในบริเวณลานในสวนสาธารณะโอโดริซึ่งเดิมใช้เป็นที่ทิ้งหิมะ รูปปั้นหิมะรุ่นแรก ๆ นั้นมีความสูงอย่างมากเพียง 7 เมตรเท่านั้น แต่ในงาน 4 เมื่อปี ค.ศ. 1953 มีการสร้างรูปปั้นที่มีขนาดสูงถึง 15 เมตร ซึ่งต้องใช้หิมะจำนวนมาก จึงต้องใช้รถบรรทุกและรถดันดินมาช่วยในการสร้าง และนับเป็นจุดเริ่มต้นของการสร้างรูปปั้นหิมะขนาดใหญ่อย่างในปัจจุบัน
ในปี 1954 เริ่มมีผลงานของชาวเมืองเข้าร่วมในงาน ในปี 1955 มีผู้เข้าร่วมแสดงผลงานมากขึ้น ซึ่งรวมทั้งกองกำลังป้องกันตนเองญี่ปุ่นได้อาสาเข้าร่วมจัดงานขึ้นที่พื้นที่มาโกมาไน ตั้งแต่งาน 10 ในปี 1959 ก็เริ่มมีผู้ชมจากนอกจังหวัดฮกไกโดมาชมมากขึ้น เมื่อญี่ปุ่นได้เป็นเจ้าภาพโอลิมปิกฤดูหนาวที่ซัปโปโระในปี 1972 งานเทศกาลหิมะก็เป็นที่รู้จักไปทั่วโลก ในปี 1974 เริ่มมีการแข่งขันรูปปั้นหิมะจากทีมนานาชาติ
ดูเพิ่ม

เทศกาลงานแกะสลักหิมะและน้ำแข็งนานาชาติแห่งเมืองฮาร์บิน (Harbin International Ice and Snow Sculpture Festival)
เทศกาลคาร์นิวัลฤดูหนาวควิเบก (Quebec Winter Carnival)
เทศกาลสกีโฮลเมนโคลเลน (Holmenkollen Ski Festival)
แหล่งข้อมูลอื่น

รูปภาพเกี่ยวกับเทศกาลหิมะซัปโปโระ ที่ฟลิคเกอร์
เว็บไซต์เทศกาลหิมะซัปโปโระ
บอร์ดพูดคุยแหล่งท่องเที่ยวและข้อมูลเรื่องหิมะ เก็บถาวร 2012-08-06 ที่ เวย์แบ็กแมชชีน
พระยาชุมพร (พวย)

| พระยาชุมพร (พวย) |
| --- | --- |


เจ้าเมืองชุมพร
ดำรงตำแหน่ง ไม่ปรากฏ – พ.ศ. 2310
กษัตริย์: สมเด็จพระที่นั่งสุริยาศน์อมรินทร์
ก่อนหน้า: ออกญาเคาะงะ
ถัดไป: พระชุมพร (มั่น)
 
ข้อมูลส่วนบุคคล
เกิด: มั่น พ.ศ. 2259 อาณาจักรอยุธยา
เสียชีวิต: พ.ศ. 2312 อาณาจักรธนบุรี
ศาสนา: พุทธเถรวาท
บุตร:  พระยาชุมพร  พระยาวิชิตภักดีศรีพิชัยสงคราม 
อาชีพ:  ข้าราชการ  ทหาร  นักการเมือง 
ยศที่ได้รับการแต่งตั้ง
รับใช้:  กรุงศรีอยุธยา   ชุมนุมจันทบุรี
สังกัด: กองทัพเมืองชุมพร
ยศ: แม่ทัพ
บังคับบัญชา: กองทัพเมืองชุมพร
ผ่านศึก: การเสียกรุงศรีอยุธยาครั้งที่สอง   ยุทธการจันทบุรี

พระยาชุมพร (พวย) หรือ พระชุมพร (พวย) อดีตเจ้าเมืองชุมพรคนสุดท้ายแห่งราชอาณาจักรกรุงศรีอยุธยา
เมืองหน้าด่านชุมพร ตั้งแต่กรุงศรีอยุธยา จนถึง กรุงรัตนโกสินทร์ตอนต้น ถือว่าเป็นสนามรบรับข้าศึกหลายด้าน เจ้าเมืองเมืองหน้าด่าน เป็นผู้รั้งเมืองนั้น ต้องมีความชำนาญ การรบ การเดินเรือ และการเจรจาการค้าการศึก จึงมี กองทัพบก กองทัพเรือ ประจำเมืองชุมพรในยุคนี้
ประวัติ

พระยาชุมพร (พวย) ทั้งชีวิตอยู่กับการรบเพื่อรักษาเมืองชุมพรไว้ให้ใด้ ซึ่งเมืองชุมพร เป็นเมืองท่าการค้าสำคัญ และเป็นดินแดนคอคอดกระ ที่ชาวต่างชาติ ไม่ว่าจะเป็นประเทศอังกฤษ หรือประเทศฝรั่งเศส ต้องการดินแดนแทบนี้ มาตั้งแต่กรุงศรีอยุธยา  ดังนั้นเจ้าเมืองชุมพร จะดำรงตำแหน่งแม่ทัพเรือด้วย
พระยาชุมพร (พวย) มีบุตร 3 คน เป็นเจ้าเมืองสมัยกรุงธนบุรีในระยะสั้นๆ ในช่วงบ้านเมืองไม่สงบ
1. พระยาชุมพร (มั่น) อดีตเจ้าเมืองชุมพร สมัยกรุงธนบุรี
2. พระยาวิชิตภักดีศรีพิชัยสงคราม (มี) อดีตเจ้าเมืองไชยา
3. หม่อมสอน กรมหลวงบาทบริจา พระอัครมเหสีในสมเด็จพระเจ้ากรุงธนบุรี
ผลงาน

พ.ศ.ไม่ปรากฏ - 2308 เจ้าเมืองชุมพรคนสุดท้าย แห่งราชอาณาจักรอยุธยา
พ.ศ. 2305 - 2308 นำกำลัง กองทัพบก กองทัพเรือ เข้ารักษาพระนครศรีอยุธยา จากค่ายขุนกระทิง มาตั้งรับกองทัพพม่าพร้อมสมเด็จพระจ้าตากสินมหาราช  กองทัพบกเมืองชุมพร ณ ค่ายบางบำหรุ บ้านบางบำหรุ เมืองราชบุรี และ กองทัพเรือเมืองชุมพร ค่ายบางกุ้ง บ้านบางกุ้ง เมืองราชบุรี จนกองทัพเมืองชุมพรแตกพ่ายต่อกองทัพพม่า เพื่อให้สมเด็จพระเจ้าตากสินมหาราช เดินทางเข้ารักษาพระนครศรีอยุธยา ส่วนกองทัพเรือเมืองชุมพรส่วนหนึ่งได้ล่วงหน้าไปเมืองจันทรบุรี เมืองตราด
ในเดือนมิถุนายน พ.ศ. 2310 นำกองทัพเรือเมืองชุมพร กำลังพล 1,500 คน ไปร่วมตีเมืองจันทร์บูรณ์ กับ สมเด็จพระเจ้าตากสินมหาราช
แหล่งข้อมูล

ผังสายสกุล ตุลยานนท์ และเครือญาติ : ศาสตรจารย์ จรุง ตุลยานนท์ บันทึกตาม คุณหญิงเอี่ยมราชดรุณรักษ์ (เอี่ยม ตุลยานนท์), หลวงราชดรุณรักษ์ (หม่อมราชวงศ์สะอาด อิสรเสนา) ซึ่งเป็นหลาน สมเด็จพระเจ้าตากสินมหาราช และพระบาทสมเด็จพระพุทธยอดฟ้าจุฬาโลก รัชกาลที่ 1
หนังสือไทยรบพม่า ของสมเด็จพระเจ้าบรมวงศ์เธอ พระองค์เจ้าดิศวรกุมาร กรมพระยาดำรงราชานุภาพ
แหล่งข้อมูลอื่น

เว็บไซต์อย่างเป็นทางการของจังหวัด
เว็บไซต์ข้อมูลเมืองชุมพร
ระหัส ราชคำ

| ระหัส ราชคำ |
| --- | --- |

ข้อมูลพื้นฐาน
ชื่อเกิด: ระหัส ราชคำ
รู้จักในชื่อ: กบ แท็กซี่
เกิด: 9 พฤษภาคม พ.ศ. 2511 (56 ปี)
ที่เกิด: จังหวัดพิษณุโลก ประเทศไทย
แนวเพลง: ป็อปร็อก, ออลเทอร์นาทิฟร็อก
เครื่องดนตรี: กีตาร์
ช่วงปี: พ.ศ. 2543–ปัจจุบัน
ค่ายเพลง: อาร์เอส (พ.ศ. 2543–2543) แกรมมี่แกรนด์ (พ.ศ. 2544–2545) จีราฟเรคอร์ดส (พ.ศ. 2546–2549) จีนี่ เรคคอร์ด (พ.ศ. 2550–2553) อัพจี (พ.ศ. 2554–2562)

อดีตสมาชิก: แท็กซี่
ระหัส ราชคำ หรือ กบ แท็กซี่ (เกิด 9 พฤษภาคม พ.ศ. 2511) เป็นนักร้อง, นักดนตรี, นักแต่งเพลง และอดีตสมาชิกในตำแหน่งมือกีตาร์และนักร้องนำของวงแท็กซี่
กบ เริ่มเข้าสู่วงการเพลงจากการทำงานเบื้องหลังด้านการแต่งทำนองและเรียบเรียงให้กับค่ายอาร์เอส ก่อนจะย้ายมาอยู่กับจีเอ็มเอ็ม แกรมมี่และมีชื่อเสียงโด่งดังอย่างมากในช่วงที่เป็นนักร้องนำให้กับวงแท็กซี่ โดยมีผลงานเพลงที่ได้รับความนิยมร่วมกับวงแท็กซี่ เช่น นานี่น่าว, นางฟ้ากับควาย, อรวรรณ, ร้องไห้ทำไม, คิดถึงฉันไหมเวลาที่เธอ..., ก้อนเนื้อที่ยังรักเธอ โดยในปี พ.ศ. 2549 หลังจากสมาชิกในวงแท็กซี่ต่างแยกวงกันออกไป กบ ได้เป็นศิลปินเดี่ยวและออกอัลบั้มเดี่ยวของตนเองออกมา 2 ชุด ได้แก่อัลบั้ม Exit กับค่ายจีนี่ เรคคอร์ด และอัลบั้ม หนึ่งเดียว กับค่ายอัพจี
โดยนอกจากกบ แท็กซี่ จะมีบทบาทในฐานะนักร้อง นักดนตรีแล้ว ยังทำงานเบื้องหลังในฐานะเป็นผู้แต่งทำนอง และเรียบเรียงเพลงให้กับศิลปินต่าง ๆ
ประวัติ

ระหัส ราชคำ หรือ กบ เกิดเมื่อวันที่ 9 พฤษภาคม พ.ศ. 2511 ที่อำเภอเมืองพิษณุโลก จังหวัดพิษณุโลก โดยเริ่มเข้ารับการศึกษาในระดับชั้นอนุบาลและชั้นประถมที่โรงเรียนโรจนวิทย์ และจบชั้นมัธยมศึกษาตอนต้นที่โรงเรียนพิษณุโลกพิทยาคม ก่อนจะศึกษาต่อในระดับ ปวช. สาขาช่างไฟฟ้ากำลัง ที่วิทยาลัยเทคนิคพิษณุโลก
ในช่วงอยู่ในวัยเรียน กบชื่นชอบการเล่นกีฬาเทเบิลเทนนิสเป็นอย่างมาก และเล่นอย่างจริงจังจนถึงขนาดเป็นแชมป์ของโรงเรียนและได้เป็นตัวแทนของโรงเรียนแข่งขันในระดับต่าง ๆ ต่อมาเริ่มมีความสนใจในดนตรีและหัดเล่นกีตาร์ โดยได้ตั้งวงดนตรีของตัวเองตระเวนเล่นตามสถานที่ต่าง ๆ จนเข้าเรียนระดับปวช. จึงได้เล่นประจำตอนกลางคืน และเมื่อจบจากวิทยาลัยเทคนิคพิษณุโลก จึงเลือกเป็นนักดนตรีอาชีพเล่นดนตรีประจำตามจังหวัดต่าง ๆ ทั้งพิษณุโลก, สุโขทัย, พิจิตร จนกระทั่งได้มาเล่นประจำที่จังหวัดขอนแก่น
โดยขณะที่เล่นดนตรีประจำอยู่ที่ขอนแก่น กบได้รับคำชักชวนจาก อิทธิพล เสนีย์วงศ์ ณ อยุธยา หรือ เวสป้า อาร์สยาม บุตรชายของยงยุทธ เชี่ยวชาญชัย อดีตนักร้องลูกทุ่งชื่อดังซึ่งเป็นเพื่อนในสมัยเรียนมัธยมที่โรงเรียนพิษณุโลกพิทยาคม โดยขณะนั้นเวสป้า ได้ทำงานเบื้องหลังให้กับค่ายอาร์เอส จึงได้ชักชวนกบให้มาทำงานด้านการแต่งทำนองและเรียบเรียงเพลงให้กับทางอาร์เอส โปรโมชั่น
ในช่วงที่ทำงานให้กับอาร์เอส (RS​ Public​ Company) กบมีผลงานการแต่งทำนองและเรียบเรียงเพลงให้กับศิลปินในค่ายเช่นเพลง มันเหงา ขับร้องโดยธรรพ์ณธร ปาลกะวงศ์ ณ อยุธยา , เพลง พิษซ่า ของวงปลื้ม
ผลงาน

Taxi (กันยายน พ.ศ. 2544)
ท-0002 (กรกฎาคม พ.ศ. 2545)
Full Option (กันยายน พ.ศ. 2546)
เพลง ขอโทษนะคนดี (รวมศิลปิน อัลบั้ม The Family พ.ศ. 2547)
เปิดประทุน (อัลบั้มพิเศษ พ.ศ. 2547)
2548 (พฤศจิกายน พ.ศ. 2547)
4+1 (พฤศจิกายน พ.ศ. 2548)
Exit (กุมภาพันธ์ พ.ศ. 2550)
หนึ่งเดียว (มีนาคม พ.ศ. 2554)
ฝนพรำ...จำขึ้นใจ (มกราคม พ.ศ. 2557 ประกอบละครในม่านเมฆ)
อยากเด็ดดอกฟ้า (รวมศิลปิน, อัลบั้ม 2 ทศวรรษ สลา คุณวุฒิ ชุดที่ 1 ด้วยรักจากพี่น้อง พ.ศ. 2546)
พระราชพิธีอาพาธพินาศ

| --- | --- |
วันที่: พ.ศ. 2363
สถานที่: พระนคร
ที่ตั้ง: อาณาจักรรัตนโกสินทร์
สาเหตุ: เพื่อปลุกปลอบใจราษฎร และเป็นการปัดรังควานแก่พระนครจากการระบาดของอหิวาตกโรค
จัดโดย: พระบาทสมเด็จพระพุทธเลิศหล้านภาลัย
พระราชพิธีอาพาธพินาศ เป็นพระราชพิธีที่เกิดขึ้นในต้นกรุงรัตนโกสินทร์ ใน พ.ศ. 2363 ในรัชสมัยพระบาทสมเด็จพระพุทธเลิศหล้านภาลัย เมื่อเกิดอหิวาตกโรคระบาดทั่วพระนคร มีผู้คนล้มตายเป็นจำนวนมากจนเผาศพแทบไม่ทัน  ศพกองสุมกันอยู่ที่วัดสระเกศ และมีอีแร้งลงมาจิกกินเป็นที่น่าสังเวชใจเป็นอย่างมาก จนมีคำกล่าวว่า "แร้งวัดสระเกศ"
จากบันทึกของเจ้าพระยาทิพากรวงศ์บันทึกเล่าถึงการะบาดของอหิวาตกโรคในครั้งนั้นว่า
...คนในกรุงเทพฯ เป็นโรคป่วยใหญ่ ขึ้นตั้งแต่ ณ วันเดือน ๗ ขึ้น ๖ ค่ำ ไปถึงวันเพ็ญ คนตายทั้งชายหญิงศพที่เอาไปทิ้งไว้ในป่าช้าและศาลาเดินในวัดสระเกศ วัดบางลำภู (วัดสังเวชวิศยาราม) วัดบพิตรพิมุข วัดปทุมคงคา และวัดอื่น ๆ ก่ายกันเหมือนกองฟืน ที่เผาเสียก็มากกว่ามาก ถึงมีศพลอยในแม่น้ำลำคลองเกลื่อนกลาดไปทุกแห่ง จนพระสงฆ์ก็หนีออกจากวัด คฤหัสถ์ก็หนีออกจากบ้าน ถนนหนทางก็ไม่มีคนเดิน ตลาดก็ไม่ได้ออกซื้อขายกัน ต่างคนต่างกินแต่ปลาแห้งพริกกับเกลือเท่านั้น น้ำในแม่น้ำก็กินไม่ได้ด้วยอาเกียรณไปด้วยซากศพ...
พระราชพิธีนี้จึงเกิดขึ้นเพื่อปลุกปลอบใจราษฎร และเป็นการปัดรังควานแก่พระนคร โดยประกอบพิธีที่พระที่นั่งดุสิตมหาปราสาทคล้ายพระพิธีตรุษ มีการยิงปืนใหญ่รอบพระนครตลอดคืน มีการอัญเชิญพระพุทธมหามณีรัตนปฏิมากร (พระแก้วมรกต) และพระบรมสารีริกธาตุออกจากที่ประดิษฐานภายในพระอุโบสถพระบรมมหาราชวังแห่รอบพระนคร นับเป็นครั้งแรกที่มีการอัญเชิญพระพุทธมหามณีรัตนปฏิมากรออกจากที่ประดิษฐานเป็นครั้งแรกในประวัติศาสตร์นับตั้งแต่อัญเชิญมาประดิษฐานไว้ในกรุงรัตนโกสินทร์นี้  มีการนิมนต์สมเด็จพระอริยวงษญาณ สมเด็จพระสังฆราช (มี) และพระสงฆ์รูปอื่น ๆ จำนวน 500 รูป สวดพระปริตรประพรมน้ำพระปริตรไปในขบวนแห่นั้นด้วย องค์พระเจ้าอยู่หัวก็ทรงรักษาศีล สละพระราชทรัพย์ ซื้อชีวิตสัตว์สี่เท้าสองเท้า ปล่อยนักโทษ และห้ามราษฎรทำปาณาติบาต หลังพระราชพิธีนี้เสร็จ ฝนก็ตกลงมาห่าใหญ่ อหิวาตกโรคระบาดหนักอยู่ 15 วัน ก็ค่อยหายไป
หลังจากเกิดอหิวาตกโรคในครานั้น พระบาทสมเด็จพระพุทธเลิศหล้านภาลัยทรงสังเวชสลดพระราชหฤทัยที่กรรมบันดาลให้เกิดภัยพิบัติแก่ไพร่ฟ้าข้าแผ่นดินเป็นอันมาก จึงทรงบำเพ็ญพระราชกุศลหลายอย่างหลายประการ
บรรณานุกรม

รายการคุยตรงใจกับ ไพศาล พืชมงคล ทาง เอฟ.เอ็ม. 92.25 เมกกะเฮิร์ซ ออกอากาศเมื่อวันที่ 3 พฤษภาคม พ.ศ. 2552
สมเด็จพระสังฆราช องค์ที่ ๔ ต้นรัตนโกสินทร์ เก็บถาวร 2003-07-04 ที่ เวย์แบ็กแมชชีน จากเว็บไซต์สกุลไทย
พระราชมหาเจติยาภิบาล (ต่อศักดิ์ สุนฺทรวาที)

| พระราชมหาเจติยาภิบาล (ต่อศักดิ์ สุนฺทรวาที) |
| --- | --- |

ส่วนบุคคล
เกิด: 15 มีนาคม พ.ศ. 2517 (50 ปี)
นิกาย: มหานิกาย
การศึกษา: นักธรรมชั้นเอก เปรียญธรรม 3 ประโยค   รัฐศาสตร์บัณฑิต
ตำแหน่งชั้นสูง
ที่อยู่: วัดอรุณราชวราราม กรุงเทพมหานคร
อุปสมบท: 12 กุมภาพันธ์ พ.ศ. 2537
พรรษา: 30
พระราชมหาเจติยาภิบาล (ต่อศักดิ์ สุนฺทรวาที) ผู้ช่วยเจ้าอาวาสวัดอรุณราชวราราม รักษาการเจ้าอาวาสวัดโบสถ์ ที่ปรึกษาประธานสำนักงานกำกับดูแลพระธรรมทูตไปต่างประเทศ ประธานสมาคมวัดอรุณสหราชอาณาจักร เมืองนอริช
ประวัติ

พระราชมหาเจติยาภิบาล นามเดิม ต่อศักดิ์ สิงหสุรศักดิ์ เกิดเมื่อวันศุกร์ที่ 15 มีนาคม พ.ศ. 2517 เป็นชาวอำเภอบ้านเขว้า จังหวัดชัยภูมิ พ.ศ. 2529 ได้บรรพชา ณ วัดมัชฌิมาวาส อำเภอบ้านเขว้า จังหวัดชัยภูมิ โดยมีพระครูโชติวราจารย์ เป็นพระอุปัชฌาย์ พ.ศ. 2531 สอบได้นักธรรมชั้นเอก สำนักเรียนคณะจังหวัดนนทบุรี วัดเฉลิมพระเกียรติ พ.ศ. 2537 ได้อุปสมบท ณ วัดมัชฌิมาวาส จังหวัดชัยภูมิ โดยมีพระธรรมสิริชัย เจ้าอาวาสวัดอรุณราชวราราม เป็นพระอุปัชฌาย์ ในการนี้ พระบาทสมเด็จพระมหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าพระราชทาน เครื่องอัฐบริขารการอุปสมบท เป็นพระภิกษุในพระพุทธศาสนา ตามหมายรับสั่ง สำนักพระราชวังที่ 25003 ลงวันที่ 20 ธันวาคม พ.ศ. 2536 ถึงพ.ศ. 2538 สอบได้เปรีญธรรม 3 ประโยค สำนักเรียนคณะจังหวัดชัยภูมิ วัดกลางเมืองเก่า ตั้งแต่อุปสมบทแล้วได้สนองงานพระอุปัชฌาย์มาโดยตลอด ต่อมาได้รับแต่งตั้งให้เป็นผู้รักษาการเจ้าอาวาสวัดโบสถ์ จังหวัดปทุมธานี ถึงปีพ.ศ. 2545 ได้รับแต่งตั้งให้เป็นผู้ช่วยเจ้าอาวาสวัดอรุณราชวราราม เป็นกรณีพิเศษ และต่อมาได้เป็นเจ้าคณะ 5 วัดอรุณราชวราราม ตามลำดับ ในปีพ.ศ. 2558 ได้รับพระบัญชาแต่งตั้งเป็น ที่ปรึกษาประธานสำนักงานกำกับพระธรรมทูตไปต่างประเทศ ในปี พ.ศ. 2561 ได้รับแต่งตั้งให้เป็นผู้รักษาการแทนเจ้าอาวาสวัดโบสถ์ ต.บ้านกลาง อ.เมือง จ.ปทุมธานี อีกครั้งหนึ่ง
ประวัติ > ผลงาน

พระราชมหาเจติยาภิบาล เป็นผู้ริเริ่มและฟื้นฟูประเพณีวันมาฆบูชาที่วัดอรุณราชวราราม ซึ่งในการนี้ พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ ได้เสด็จเป็นองค์ประธาน บำเพ็ญพระกุศลสวดสรรเสริญพระรัตนตรัย และเดินเทียนเวียนทักขิณาวัฏรอบองค์พระปรางค์ และได้ปฏิบัติเป็นประเพณีสืบมา นอกจากนี้ยังเป็นผู้ริเริ่มจัดโครงการต่างๆ เช่น การจัดงานสัปดาห์ส่งเสริมพระพุทธศาสนาเนื่องในเทศกาลวันวิสาขบูชา งานประเพณีหล่อเทียนพรรษา งานเจริญพุทธมนต์ส่งท้ายปีเก่าต้อนรับปีใหม่ เป็นต้น ปีพ.ศ. 2550 ได้เป็นประธานดำเนินการก่อสร้าง ศูนย์ปฏิบัติธรรมอรุณธรรมสถาน ในพระสังฆราชูปถัมภ์ฯ จังหวัดชัยภูมิ เพื่อสืบทอดเจตนารมณ์พระเดชพระคุณพระธรรมสิริชัย อดีตเจ้าอาวาสวัดอรุณราชวราราม ในปีพ.ศ. 2552 ได้เป็นผู้ออกแบบเมรุปราสาทรามัญ งานออกเมรุพระราชทานเพลิงศพ พระธรรมสิริชัย(บุญเลิศ โฆสโก)  ในปีพ.ศ. 2555 ได้รับมอบหมายให้เป็นประธานดำเนินการยกร่างโครงการบูรณะพระอาราม วัดอรุณราชวราราม เฉลิมพระกียรติ พระบาทสมเด็จพระเจ้าอยุ่หัว 84 พรรษา และสมเด็จพระนางเจ้าสิริกิติ์ พระบรมราชินีนาถ 80 พรรษา และยังได้รับมอบหมายให้เป็นประธานฝ่ายพิธีการ ฝ่ายสถานที่ ฝ่ายดูแลภูมิทัศน์ วัดอรุณราชวราราม จนถึงปัจจุบัน
ประวัติ > ปัจจุบันดำรงตำแหน่ง

ผู้ช่วยเจ้าอาวาสวัดอรุณราชวราราม
รักษาการแทนเจ้าอาวาสวัดโบสถ์
เจ้าคณะผู้ปกครองอารามหมายเลข ๕ วัดอรุณราชวราราม
ที่ปรึกษาประธานสำนักงานกำกับดูแลพระธรรมทูตไปต่างประเทศ
ผู้อำนวยการก่อสร้าง ศูนย์ปฏิบัติธรรมอรุณธรรมสถาน พระธาตุชัยภูมิ  ในพระสังฆราชูปถัมภ์
ประธานสมาคมวัดอรุณสหราชอาณาจักร เมืองนอริช ประเทศอังกฤษ
สมณศักดิ์

พ.ศ. 2538 เป็นพระปลัด
พ.ศ. 2545 เป็นพระครูปลัดธรรมวงศานุวัตร
พ.ศ. 2549 เป็นพระครูอรุณธรรมานุวัตร
พ.ศ. 2554 เป็นพระครูสัญญาบัตร ผู้ช่วยเจ้าอาวาสพระอารามหลวง ชั้นพิเศษ ในราชทินนามเดิม
พ.ศ. 2555 เป็นพระราชาคณะชั้นสามัญที่ พระศากยปุตติยวงศ์
๒๘ กรกฎาคม พ.ศ. ๒๕๖๒ เป็น พระราชาคณะชั้นราช ที่ พระราชมหาเจติยาภิบาล สุพพิธานเจติยสถานพิพัฒน์ มหาคณิสสร บวรสังฆาราม คามวาสี
ฟักกลิ้งฮีโร่

| ณัฐวุฒิ ศรีหมอก |
| --- | --- |

ข้อมูลพื้นฐาน
ชื่อเกิด: ณัฐวุฒิ ศรีหมอก
รู้จักในชื่อ: ฟักกลิ้งฮีโร่ กอล์ฟ สิงห์เหนือ F.HERO
เกิด: 22 กันยายน พ.ศ. 2525 (42 ปี)
ที่เกิด: อำเภอแม่สาย จังหวัดเชียงราย ประเทศไทย
แนวเพลง: แร็ป ฮิปฮอป เฮฟวีเมทัล
อาชีพ: แร็ปเปอร์ นักแต่งเพลง นักร้อง นักแสดง พิธีกร
เครื่องดนตรี: เสียงร้อง
ช่วงปี: พ.ศ. 2546–ปัจจุบัน
ค่ายเพลง:  วอทเดอะดัก  ไฮคลาวด์ เอ็นเตอร์เทนเมนท์ 
คู่สมรส: ยุภาพร ฤทธิญาณ (2560–ปัจจุบัน)
ฟักกลิ้งฮีโร่ หรือ F.HERO (เอฟเอชอีอาร์โอ) มีชื่อจริงว่า ณัฐวุฒิ ศรีหมอก ชื่อเล่น กอล์ฟ (เกิด 22 กันยายน พ.ศ. 2525) เป็นแร็ปเปอร์ นักแต่งเพลง นักแสดงชาวไทย เคยอยู่ภายใต้สังกัดก้านคอคลับ ก่อนจะย้ายมาอยู่ในต้นสังกัด วอทเดอะดัก และปัจจุบันย้ายมาอยู่ในค่ายที่ก่อตั้งด้วยตัวเองอย่าง ไฮคลาวด์ เอ็นเตอร์เทนเมนท์
ประวัติ

ณัฐวุฒิ ศรีหมอก เกิดวันที่ 22 กันยายน 2525 ที่ อำเภอแม่สาย จังหวัดเชียงราย เป็นบุตรของนายนพดล ศรีหมอก (เสียชีวิตแล้ว) ส่วนมารดา ได้แยกทางกับพ่อตั้งแต่ยังเด็ก สำเร็จการศึกษาระดับประถมศึกษาที่โรงเรียนดรุณราษฎร์วิทยา และ ระดับมัธยมศึกษาจากโรงเรียนแม่สายประสิทธิ์ศาสตร์ ณัฐวุฒิเคยศึกษาระดับอุดมศึกษา ที่คณะนิติศาสตร์ มหาวิทยาลัยรามคำแหง แต่ไม่จบเนื่องจากต้องการเข้าวงการนักร้องเพลงแร๊พ
ชีวิตส่วนตัว

ณัฐวุฒิ ศรีหมอก คบหากับ คุณยุภาพร ฤทธิญาณ (เบลล์) เมื่อวันที่ 4 เมษายน พ.ศ. 2556 ก่อนที่จะมีการจัดงานแต่งงานแบบเล็ก ๆ เรียบง่าย ฉุกละหุก ที่โรงภาพยนตร์​กันตนา​มูฟวี่ทาวน์​ จังหวัดนครปฐม เมื่อวันที่ 30 พฤศจิกายน 2560 มีบุตรสาวด้วยกัน 1 คน ชื่อ เด็กหญิงณอร ศรีหมอก (ชื่อเล่น : ชูใจ) ซึ่งคลอดเมื่อวันที่ 26 กุมภาพันธ์ 2558
ผลงาน > ผลงานภาพยนตร์

บุปผาราตรี (พ.ศ. 2546) รับเชิญ
อสุจ๊าก (พ.ศ. 2550) รับบท ประเสริฐ
มายเบสท์บอดี้การ์ด (พ.ศ. 2553) รับบท เบิ้ม
ก้านคอกัด (พ.ศ. 2554) รับบท กอล์ฟ สิงห์เหนือ
Art Idol อยากให้เธอรู้ว่ากูติสท์ (พ.ศ. 2555) รับบท ราม
คืนวันเสาร์ถึงเช้าวันจันทร์ (พ.ศ. 2555) รับบท แจ็ค
The One Ticket ตัวพ่อเรียกพ่อ (พ.ศ. 2557) รับบท ฟัก
ผลงาน > ผลงานละครโทรทัศน์

วงษ์คำเหลา เดอะซีรีส์ (พ.ศ. 2553 - พ.ศ. 2554) รับบท จูเนียร์
สุดยอด (พ.ศ. 2554 - พ.ศ. 2555) รับบท ถวิล
The Mirror กระจกสะท้อนกรรม ตอนที่ 11 เสน่ห์ยาแฝด (พ.ศ. 2561) รับบท พ่อปู่ตาษีหนวด (ซีรีส์เรื่องสั้นจบในตอน)
ตุ๊กตาผี (พ.ศ. 2562) รับบท สมิง
ผลงาน > ผลงานการพากย์

มาดากัสการ์ 2 ป่วนป่าแอฟริกา (พ.ศ. 2551) พากย์เสียง โมโต โมโต
ผลงาน > ผลงานการเขียนหนังสือ

สัตว์ประหลาดเลี้ยงลูก (พ.ศ. 2558)
ผลงาน > กรรมการตัดสิน

กรรมการรับเชิญรายการ The Mask Singer หน้ากากนักร้อง ซีซันที่ 1 ทางช่อง เวิร์คพอยท์
กรรมการหลักประจำรายการ The Mask Singer หน้ากากนักร้อง ซีซันที่ 2 ทางช่อง เวิร์คพอยท์
กรรมการหลักประจำรายการ เดอะแร็ปเปอร์ ซีซันที่ 1 ทางช่อง เวิร์คพอยท์
กรรมการหลักประจำรายการ เดอะแร็ปเปอร์ ซีซันที่ 2 ทางช่อง เวิร์คพอยท์
กรรมการรับเชิญรายการ Rap Viet ซีซันที่ 4 ทางช่อง เอชทีวี 2
ผลงาน > ผลงานการโฆษณา

ประกันชีวิตอลิอันซ์ อยุธยา (พ.ศ. 2560)
ONCE PRO (พ.ศ. 2561)
Pepsi (พ.ศ. 2562)
Mitsubishi Triton ตัวเตี้ย หน้าใหม่ (พ.ศ. 2562)
แหล่งข้อมูลอื่น

อินสตาแกรมส่วนตัวของกอล์ฟ ฟลักกิ้งฮีโร่
เฟซบุ๊กแฟนเพจทางการ ของ กอล์ฟ ฟลักกิ้งฮีโร่
เฟซบุ๊กส่วนตัว Nattawut Srimhok
ทวิตเตอร์ส่วนตัว ของ กอล์ฟ ฟลักกลิ้งฮีโร่
อภิชัย พันธเสน

ศาสตราจารย์ อภิชัย พันธเสน (เกิด ?) อาจารย์ประจำหลักสูตรปรัชญาดุษฎีบัณฑิต สาขาวิชาผู้นำทางสังคม ธุรกิจและการเมือง วิทยาลัยนวัตกรรมสังคม มหาวิทยาลัยรังสิต และผู้อำนวยการสถาบันการจัดการเพื่อชนบทและสังคม หน่วยงานภายใต้มูลนิธิบูรณะชนบทแห่งประเทศไทย ในพระบรมราชูปถัมภ์  รวมทั้งยังร่วมเป็นคณะอนุกรรมการขับเคลื่อนเศรษฐกิจพอเพียงอีกด้วย
ศ.อภิชัย พันธเสน หรือ ศ.ดร.อภิชัย พันธเสน มีบทบาทสำคัญในการขับเคลื่อนปรัชญาเศรษฐกิจพอเพียงให้เป็นรูปธรรมทั้งในเชิงวิชาการและเชิงปฏบัติ    โดยผลงานทางวิชาการต่างๆของอาจารย์ ได้ถูกหยิบยกไปใช้ในการอ้างอิงเพื่อการศึกษา และนำไปเป็นฐานในการประยุกต์ใช้และส่งเสริมปรัชญาเศรษฐกิจพอเพียงในพื้นที่ชนบท โดยเฉพาะอย่างยิ่งผลงานที่เกี่ยวข้องกับพุทธเศรษฐศาสตร์และเศรษฐกิจพอเพียง ซึ่งเป็นผลงานที่เปลี่ยนโฉมหน้าการศึกษาทางด้านวิชาการเศรษฐศาสตร์ในประเทศไทย ดังข้อความตอนท้ายช่วงหนึ่งในโมทนพจน์ของสมเด็จพระพุทธโฆษาจารย์ (ประยุทธ์ ปยุตฺโต)
การศึกษา

ศาสตราจารย์ ดร.อภิชัย พันธเสน สำเร็จการศึกษาในระดับปริญญาตรีจาก คณะเศรษฐศาสตร์ มหาวิทยาลัยธรรมศาสตร์ (พ.ศ. 2505) จากนั้นเดินทางไปศึกษาต่อระดับปริญญาโทและเอก ทางด้านเศรษฐศาสตร์ ที่มหาวิทยาลัยแวนเดอร์บิลต์ ณ สหรัฐอเมริกา โดยสำเร็จการศึกษาในปี พ.ศ. 2510 และ พ.ศ. 2516 ตามลำดับ
ประสบการณ์การทำงาน

พ.ศ. 2517 - 2518 กรรมการวางพื้นฐานการปฏิรูปการศึกษา
พ.ศ. 2519 - 2520 อาจารย์รับเชิญภาควิชาประวัติศาสตร์เศรษฐกิจ มหาวิทยาลัยเมลเบิร์น ประเทศออสเตรเลีย
พ.ศ. 2520 - 2527 นักวิจัยประจำสถาบันวิจัยเศรษฐศาสตร์และสังคมประยุกต์ มหาวิทยาลัยเมลเบิร์น ประเทศออสเตรเลีย
พ.ศ. 2531 - นักวิจัยรับเชิญ คณะศึกษาศาสตร์ มหาวิทยาลัยฟรียูนิเวอร์ซิตี้แห่งนครเบอร์ลิน ประเทศเยอรมนี
พ.ศ. 2535 - นักวิจัยรับเชิญ ศูนย์วิจัยนานาชาติวนศาสตร์เขตร้อน คณะเกษตรศาสตร์ มหาวิทยาลัยโตเกียว ประเทศญี่ปุ่น
พ.ศ. 2537 - 2538 ศาสตราจารย์รับเชิญ มหาวิทยาลัยฮิโรชิมา ประเทศญี่ปุ่น
พ.ศ. 2542 - ศาสตราจารย์รับเชิญ ศูนย์ศึกษาเอเชียตะวันออกและตะวันออกเฉียงใต้ มหาวิทยาลัยลุนด์ ประเทศสวีเดน
พ.ศ. 2544 - ศาสตราจารย์ระดับ 11 คณะเศรษฐศาสตร์ มหาวิทยาลัยธรรมศาสตร์ และผู้อำนวยการโครงการปริญญาเอกสหวิทยาการ มหาวิทยาลัยธรรมศาสตร์
พ.ศ. 2545 - กีรตยาจารย์ วิชาสังคมศาสตร์ มหาวิทยาลัยธรรมศาสตร์
เครื่องราชอิสริยาภรณ์

พ.ศ. 2545 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2541 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
อาณัฐชัย รัตตกุล

| อาณัฐชัย รัตตกุลม> ป.ช., ม.ว.ม..ข้อมูลส่วนบุคคล |
| --- | --- |
เกิด: 17 ตุลาคม พ.ศ. 2497 (70 ปี) กรุงเทพมหานคร ประเทศไทย
พรรคการเมือง: ประชาธิปัตย์ (2537–ปัจจุบัน)
คู่สมรส: ภัทธีมา โกมลบวรกุล (หย่า)   สุกัญญา แกสิน

อาณัฐชัย รัตตกุล (เกิด 17 ตุลาคม พ.ศ. 2497) ผู้อำนวยการศูนย์นโยบายสาธารณะและการจัดการ มหาวิทยาลัยเกษมบัณฑิต และอดีตนักการเมืองชาวไทย
ประวัติ

อาณัฐชัย เกิดเมื่อวันที่ 17 ตุลาคม พ.ศ. 2497 ที่กรุงเทพมหานคร เป็นบุตรชายของนายพิชัย รัตตกุล อดีตหัวหน้าพรรคประชาธิปัตย์ และประธานรัฐสภา กับคุณหญิงจรวย รัตตกุล และเป็นน้องชายของ พิจิตต รัตตกุล อดีตผู้ว่าราชการกรุงเทพมหานคร ด้านครอบครัวสมรสครั้งแรกกับนางสาวภัทธีมา โกมลบวรกุล มีบุตร 1 คนคือ ชวนท รัตตกุล สมรสครั้งที่สองกับสุกัญญา แกสิน มีบุตร 2 คนคือ กฤษชัย รัตตกุล และพชพร รัตตกุล
จบการศึกษาระดับมัธยมศึกษาจากโรงเรียนสาธิตมหาวิทยาลัยศรีนครินทรวิโรฒ ปทุมวัน ปริญญาตรีคณะเศรษฐศาสตร์ มหาวิทยาลัยรามคำแหง ปริญญาโทรัฐประศาสนศาสตร์ จากมหาวิทยาลัยเซาเทิร์นแคลิฟอร์เนีย ประเทศสหรัฐอเมริกา และปริญญาเอกหลักสูตรป้องกันราชอาณาจักร จากวิทยาลัยป้องกันราชอาณาจักร
การทำงาน

อาณัฐชัย รัตตกุล เคยลงรับสมัครเลือกตั้งสมาชิกสภาผู้แทนราษฎร (ส.ส.) 2 ครั้ง ในสังกัดพรรคประชาธิปัตย์ ในปี พ.ศ. 2538 โดยลงในเขต 5 กรุงเทพมหานคร (เขตดินแดง, ห้วยขวาง, วัฒนา, พระโขนง) ร่วมกับนายอภิสิทธิ์ เวชชาชีวะ และดร.ธวัช วิชัยดิษฐ แต่ไม่ได้รับการเลือกตั้ง และในปี พ.ศ. 2544 ในเขต 9 กรุงเทพมหานคร (เขตคลองเตย) ไม่ได้รับเลือกตั้ง โดยแพ้ให้กับนาวาอากาศตรีศิธา ทิวารี จากพรรคไทยรักไทย
และลงเลือกตั้งสมาชิกวุฒิสภา (ส.ว.) กรุงเทพมหานคร ในปี พ.ศ. 2549 ก็ไม่ได้รับการเลือกตั้งอีก
ดร.อาณัฐชัย เป็นผู้ที่สนับสนุนด้านความสัมพันธ์ระหว่างไทย-เกาหลี และเป็นผู้สนับสนุนกีฬาเทควันโด จนก่อตั้งเป็นสมาคมเทควันโดแห่งประเทศไทย และเป็นนายกสมาคมฯเป็นคนแรกด้วย
ในปี พ.ศ. 2550 ได้รับแต่งตั้งเป็นสมาชิกสภาที่ปรึกษาเศรษฐกิจและสังคมแห่งชาติ แทนตำแหน่งที่ว่าง
ในทางด้านการแสดง เคยแสดงรับเชิญในละครเรื่อง เจ้านาง
เครื่องราชอิสริยาภรณ์

พ.ศ. 2551 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2546 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2535 –  เครื่องราชอิสริยาภรณ์อันเป็นสิริยิ่งรามกีรติ ลูกเสือสดุดีชั้นพิเศษ
วันอาทิตย์

สำหรับความหมายอื่น ดูที่ อาทิตย์
สำหรับไอศกรีม ดูที่ ซันเด
วันอาทิตย์  เป็นวันในสัปดาห์ที่อยู่ระหว่างวันเสาร์กับวันจันทร์ ตามวัฒนธรรมดั้งเดิมของจูเดโอ-คริสเตียน วันอาทิตย์ถือเป็นวันแรกของสัปดาห์ แต่ต่อมาในช่วงกลางคริสต์ศตวรรษที่ 20 ก็มีการนับให้วันอาทิตย์เป็นวันที่ 7 ของสัปดาห์ (และให้วันจันทร์เป็นวันที่หนึ่งแทน) ตามที่ระบุไว้ใน ISO 8601 อย่างไรก็ตามในบางวัฒนธรรมยังกำหนดให้วันอาทิตย์เป็นวันแรกของสัปดาห์อยู่